b'\n_START_ARTICLE_\nRapska fjera\n_START_PARAGRAPH_\nRapska fjera je manifestacija kojom Rabljani svojim turistima \xc5\xbeele predstaviti svoju bogatu i slavnu pro\xc5\xa1lost. Manifestacija je nagra\xc4\x91ena "Plavim cvijetom" Hrvatske turisti\xc4\x8dke zajednice. Oto\xc4\x8dani u tri dana, kostimiranim predstavama poku\xc5\xa1avaju \xc5\xa1to vjerodostojnije prikazati \xc5\xbeivot svojih predaka.\n_START_SECTION_\nPovijest\n_START_PARAGRAPH_\nRapska fjera temelji se na odredbi Velikog vije\xc4\x87a Raba od 21. srpnja 1364. godine, prema kojoj su op\xc4\x87inskim praznicima progla\xc5\xa1eni Dies Victoriae 9. svibnja, kada se slavila uspomena na \xc4\x8dudesnu obranu grada od Normana po zagovoru sv. Kristofora i Dies Natalis 27. srpnja, \xc5\xa1to je dan njegove mu\xc4\x8deni\xc4\x8dke smrti, te je odlu\xc4\x8deno da se prigodom tih sve\xc4\x8danosti petnaest dana u gradu ne smije krojiti pravda i progoniti du\xc5\xbenike._NEWLINE_Sve\xc4\x8danosti su uvedene u po\xc4\x8dast kralju Ludoviku Velikom, koji je Rab oslobodio od Mle\xc4\x8dana, a trajale su sedam dana oko blagdana sv. Jakova, sv. Ane i sv. Kristofora. Rab tih dana postaje sretan grad, \xc5\xa1to govori i njegov naziv Felix, koji je nosio jo\xc5\xa1 od 3. stolje\xc4\x87a. U po\xc4\x8detku se Fjera odr\xc5\xbeavala vikendom, no odlu\xc4\x8deno je da se treba dr\xc5\xbeati tradicije, pa se sve\xc4\x8danosti sada odr\xc5\xbeavaju upravo na dane blagdana.\n_START_SECTION_\nAutenti\xc4\x8dna srednjovijekovna pozornica\n_START_PARAGRAPH_\nOno u \xc4\x8demu su Rabljani uspjeli svakako je pretvaranje grada u srednjovijekovnu pozornicu. Svake godine na Fjeri sudjeluje sve ve\xc4\x87i broj radionica u kojima se prikazuju vje\xc5\xa1tine starih zanata. Srednjovijekovni majstori, obrtnici i trgovci tih dana izra\xc4\x91uju nov\xc4\x8di\xc4\x87e, tanjure (pjate), bocune, kamenice, ba\xc4\x8dve, \xc5\xa1kare, cipele (postole), \xc4\x8de\xc5\xa1ljaju vunu, ispisuju glagoljicom imena i poruke, iscrtavaju na svili. Nudi se svje\xc5\xbee ispe\xc4\x8den kruh ispod peke s doma\xc4\x87im pr\xc5\xa1utom, sirom i doma\xc4\x87im vinom. Nude se i slo\xc5\xbeenija jela po starim recepturama, poput janje\xc4\x87ih tripica._NEWLINE_U Galeriji PIK na Kaldancu prikazuje se srednjovijekovno seosko doma\xc4\x87instvo, u kojem \xc5\xbeene \xc4\x8de\xc5\xa1ljaju vunu i predu na mulineu, a \xc4\x8dlanovi Sportsko-ribolovnog dru\xc5\xa1tva u luci Rab i ispod Pjacete o\xc5\xbeivljavaju staro ribarsko selo.\n_START_SECTION_\nTri dana programa\n_START_PARAGRAPH_\nProgram Rapske fjere je ustaljen i traje to\xc4\x8dno tri dana. Prvu ve\xc4\x8der je otmjeno otvaranje, drugu ve\xc4\x8der je ribarsko selo s pe\xc4\x8denom ribom, a zavr\xc5\xa1nica je tre\xc4\x87u ve\xc4\x8der s vite\xc5\xa1kim turnirom rapskih samostreli\xc4\x8dara._NEWLINE_Prve ve\xc4\x8deri, s prvim mrakom blagdana sv. Jakova pucanj topa na Varo\xc5\xa1u, odnosno Trgu sv. Kristofora, ozna\xc4\x8dava po\xc4\x8detak drugovanja plemi\xc4\x87a i pu\xc4\x8dana, nekada nepoznatog obi\xc4\x8daja u ostalim srednjovijekovnim gradovima. Upravo zbog mira koji je u davnim vremenima za sve\xc4\x8danosti trajao sedam dana, kada se nije krojila pravda, zidine su bile otvorene svima, a dani su prolazili u pjesmi, plesu i igrama.\n_START_SECTION_\nFelix\n_START_PARAGRAPH_\nRab je dobio naziv Felix ili sretan grad . U 14. stolje\xc4\x87u Ferije ili tempus feriarum trajale su sedam dana. Po otvaranju Fjere i mise u katedrali, knez, suci, op\xc4\x87insko vije\xc4\x87e, plemstvo, vlastela, trgovci , zanatlije, obrtnici, pu\xc4\x8danstvo i umjetnici, te posjetitelji, kre\xc4\x87u do Gradske lo\xc5\xbee, bakljama osvijetljenim ulicama, gdje se nalazi knjiga sudionika, u koju se posljednih godina upisuju i gosti, koji tradicionalno dolaze iz talijanskog gradi\xc4\x87a Castella Montegtiardina, iz Republike San Marino, udruge Hram iz Splita, te iz njema\xc4\x8dkog K\xc3\xb6nigsbrunna. Nakon formalnosti upisivanja u knjigu, obrtnici, pekari, klesari, kova\xc4\x8di, stolari, slikari, plesa\xc4\x8di i ostali, odlaze u svoje radionice, gdje prkazuju svoje zanate, dok u isto vrijeme vlastela, plemi\xc4\x87i, Heraldo rapski knez, vitezovi, suci, \xc4\x8dlanovi op\xc4\x87inskog vije\xc4\x87a i dame \xc5\xa1e\xc4\x87u kamenim ulicama, a gradski \xc4\x8duvari paze na red i mir. Scene privo\xc4\x91enja ka\xc5\xbenjenika mogu se vidjeti na svakom koraku, a novosti su bili gubavci, koji su posebno razveseljavali turiste.'